[{"text_idx": "#000000", "text": "Mistajpo aligis 2 447 homojn al la UK en Lisbono"}, {"text_idx": "#000001", "text": "Preskau\u0306 2 500 homoj frue matene la 1-an de septembro ricevis retpos\u0302tan konfirmon pri alig\u0302o al la venontjara Universala Kongreso en Lisbono, kvankam ili nek alig\u0302is nek pagis. La amasmesag\u0302o estis dissendita pro malfelic\u0302a mistajpo."}, {"text_idx": "#000002", "text": "Vendrede matene multaj eu\u0306ropaj esperantistoj miris pri retpos\u0302ta anonco kun la teksto:"}, {"text_idx": "#000003", "text": "Vi estas registrita kiel partoprenonto de la 103-a Universala Kongreso de Esperanto en Lisbono. Dankon por via alig\u0302o! Post iom da tempo vi ricevos pos\u0302te la paperajn Duan Bultenon (krom se vi indikis en via alig\u0302ilo, ke vi ne volas ricevi la paperan Duan Bultenon) kaj konfirmilon de alig\u0302o. La konfirmilon au\u0306 kopion de tiu c\u0302i mesag\u0302o vi nepre devas kunporti al la UK en Lisbono."}, {"text_idx": "#000004", "text": "La mesag\u0302ojn ricevis homoj, kiuj nek alig\u0302is al la kongreso nek pagis la alig\u0302kotizon. Multaj ricevintoj de la mesag\u0302o demandis en la reto, c\u0302u aliaj ricevis similajn anoncojn, dum aliaj g\u0302ojig\u0302is pro la bela donaco de UEA. En la komitata listo de UEA la eksa prezidanto de TEJO, Michael Boris Mandirola, s\u0302ercis pri la afero:"}, {"text_idx": "#000005", "text": "Mi bonvenigas la novan politikon kiu iom pli aktive pus\u0302u nin partopreni la Universalan Kongreson malgrau\u0306 la hezitoj kiujn kelkaj homoj povos havi kaj esperas ke ni povos ion similan vidi en aliaj kampoj."}, {"text_idx": "#000007", "text": "Iom post iom la ricevintoj de la mesag\u0302oj per komunaj fortoj konkludis, ke la evidente eraraj konfirmaj mesag\u0302oj estis dissenditaj al homoj kiuj jam partoprenis la Universalan Kongreson en Lillo en 2015, c\u0302ar la kongresnumeroj de c\u0302iuj erare \"aligitaj\" homoj estis la samaj, kiujn ili havis en 2015."}, {"text_idx": "#000010", "text": "Responde al demando de Libera Folio Andrej Grigorjevskij, kiu volontule ekster la Centra Oficejo prizorgas la retejon de UEA konfirmis, ke temis pri simpla erara entajpo de dulitera kodo:"}, {"text_idx": "#000011", "text": "\u2013 Mia eraro. Mi entajpis la kodon \"li\" anstatau\u0306 \"lb\". \"li\" estas la kodo de la UK en Lillo, \"lb\" estas la kodo de la UK en Lisbono. Pro tio, ke tiuj ne c\u0302iam estas konjekteblaj, ilin necesas mane aldoni, kiam estas lanc\u0302ata la retpag\u0302o de la nova UK. La kodo diras al la programo, kie preni rilatajn kongresnumerojn, kiuj ne estas en la g\u0302enerala datumbazo."}, {"text_idx": "#000012", "text": "Entute la mesag\u0302o estis sendita al 2 447 adresoj. Tre baldau\u0306 al la samaj adresoj estos sendita nova mesag\u0302o, kun peto ignori la eraran alig\u0302konfirmon, diras Andrej Grigorjevskij."}, {"text_idx": "#000015", "text": "EU financos studon pri Esperanto"}, {"text_idx": "#000017", "text": "Kiel merkatikisto, mi vidas la tuton ec\u0302 inverse, tiu hazarda kampanjo havas tre efikan reklamvaloron por la kongreso en Lisbono. Simile grandan altiron de atento kaj reago-ondon oni ne povus atingi ec\u0302 per 10 kutimaj, ordinaraj retmesag\u0302oj... :-)"}, {"text_idx": "#000018", "text": "Vi tute pravas, La\u0301szlo\u0301: Nenia katastrofo; kaj miakaze utilis por ke mi tuj zorgu pri ailg\u0302o al la 103-a UK."}, {"text_idx": "#000021", "text": "C\u0302u la problemon eviti ne helpus identigado de UK-j per ilia jaro (au\u0306 vicordo)? Mi pensas, ke oni malpli facile konfuzus \u201c2018\u201d kun \u201c2015\u201d, au\u0306 \u201c103\u201d kun \u201c100\u201d."}, {"text_idx": "#000022", "text": "Kiun oni invitos venontjare al Lahti, la sekva L-urbo? Bons\u0302ance, ke en la antau\u0306a \u2013 Lucerno 1979 \u2013 oni ankorau\u0306 ne havis reton ?"}, {"text_idx": "#000025", "text": "La damna hazardo tamen volis, ke la eraro okazu g\u0302uste en periodo, kiam UEA ricevas amason da kritikoj: eraregoj kaj erarado en la Jarlibro (akompanataj de dau\u0306raj vekrioj de komitatanoj, plendoj pri malsameco inter papera/reta JL kaj opinis\u0302tormo en la Komitato pri la maniero eliri el la kac\u0302o \u2014 g\u0302is nun sen rezulto); volontuloj duonsciantaj la lingvon (c\u0302u nur min c\u0302i tio aparte s\u0302okas?) kaj surs\u0302ultrigantaj fundamentajn taskojn \u2014 eble baldau\u0306 ni vidos la sekvan lernanton de Esperanto kiel KKS au\u0306 libroserviston; prava au\u0306 malprava konfliktado kun TEJO kaj g\u0302istedaj alvokoj pri maldung(ig\u0302)o. Se ne paroli pri la c\u0302iama membrofalo (kaj sekva finance zorgiga problemo), kiu tiom nature instalig\u0302is en niaj kapoj, ke ni ec\u0302 ne plu memoras g\u0302in."}, {"text_idx": "#000027", "text": "Kiel mi povis forgesi mencii etan plian malglataj\u0302on dikigantan la kritikaron: demisio de multjara, sperta oficisto pro malkonsento pri kelkaj asociaj/estraraj decidoj kaj malkontento pri la nuna evoluo de UEA."}, {"text_idx": "#000028", "text": "C\u0302u UEA estas en la fundo de la puto? Eble. Se estas tiel, UEA g\u0302oju: ne eblas fali ankorau\u0306 pli (au\u0306 c\u0302u g\u0302i kunportis s\u0302ovelilon por iom pli profundigi la puton fosante sian sulkon?). Se tamen ankorau\u0306 ne en la fona fino, jam temp' esta\u0301, ke UEA komencu klare reagi kaj plibonigi siajn servojn kaj la situacion."}, {"text_idx": "#000031", "text": "Mi kredis ke estis subkonscia reklamo por ke homoj jam alig\u0302u al Lisbona UK"}, {"text_idx": "#000035", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000037", "text": "Jubileoj kaj memordatoj en februaro 2023Anna Lo\u0308wenstein: Niaj atingoj kaj malsukcesoj dum 2022UK-108: 772 alig\u0302intoj el 51 landoj"}, {"text_idx": "#000039", "text": "Alig\u0302i al 400 aliaj abonantoj"}]